**A szakváltásra vonatkozó szabályok**

A Pécsi Tudományegyetem Közgazdaságtudományi Kar Kari Tanácsa a gazdaságtudományi felsőoktatási szakképzéseken (FOKSZ), alapképzéseken (BA) és mesterképzéseken (MSc) belüli illetve e képzések közötti szakváltásokra (átjelentkezésekre) vonatkozóan az alábbi szabályzatot alkotja:

**1. § Általános szabályok**

(1) Ha az átjelentkezés során a hallgató képzési területek illetve finanszírozási formák közötti váltást kezdeményez és nyer el, akkor a hallgató költségtérítés fizetésére kötelezett.

(2) Az átjelentkezés csak képzési szinten belül vagy alacsonyabb képzési szintre (pl. egyetemi/mester szintről BSc-re, BSc-ről FOKSZ-ra) kezdeményezhető.

**2. § Karon belüli átjelentkezés**

(1) Karon belüli átjelentkezés kérelmezése FOKSZ képzések esetében legkorábban az első félév teljesítése, BSc és MSc képzések esetén legkorábban az első két félév teljesítése után lehetséges.

(2) BSc és MSc képzések esetén az a hallgató jogosult átjelentkezésre, aki az utolsó két teljesített félév vonatkozásában teljesíti a mindenkori magyar állami ösztöndíj/részösztöndíj megtartásának feltételeként megszabott kritériumokat.

(3) FOKSZ képzések esetén az a hallgató jogosult átjelentkezésre, aki az utolsó teljesített félév vonatkozásában teljesíti a magyar állami ösztöndíj/részösztöndíj megtartásának feltételeként megszabott kritériumokat, azaz az utolsó félév során súlyozott tanulmányi átlaga meghaladja a 2,25-öt és abban a félévben minimálisan 18 kreditet megszerzett.

(4) A hallgatónak a Kar honlapján megtalálható „H” jelű „Egyéb kérelem” formanyomtatványon kell jeleznie átjelentkezési szándékát a Kar Tanulmányi Bizottsága felé. A formanyomtatványhoz mellékelnie kell az addig teljesített tárgyak igazolását tartalmazó, a Tanulmányi Osztály által hitelesített leckekönyv-kivonatot. A hitelesített leckekönyv-kivonatot hiánypótlás keretében az adott félév vizsgaidőszakának végéig be lehet nyújtani. Amennyiben a beadott kérelem hiánypótlása nem történik meg az adott félév vizsgaidőszakának végéig, úgy a pályázat formai hiányosságra hivatkozva elutasításra kerül.

(5) A Tanulmányi Bizottság érdemben csak az adott félév végi eredmények benyújtását követően tud foglalkozni a kérelmekkel, ezért az elbírálás határideje ennek megfelelően módosul.

(6) A szakváltási kérelem beadható az adott félév során bármikor, de a szakváltás csak az adott félév lezárása után engedélyezhető.

(7) A szakváltási kérelem elbírálásának eredményéről a Tanulmányi Bizottság határozatban értesíti a kérelmező hallgatót az Egyetem Tanulmányi és Vizsgaszabályzatában meghatározottak szerint.

(8) A határozat jogerőre emelkedése után (a kérelemben igazolt utolsó teljesített félévet követő félév elején) a szakváltó hallgatónak az addig teljesített tárgyai elismertetésével kapcsolatban kötelezően kérelmet kell benyújtania a Kar Kreditátviteli és Akkreditációs Bizottsága (KÁB) részére a kari weben elérhető nyomtatványon.

(9) A KÁB lefolytatja a kreditbeszámítási eljárást, mely során dönt az előzetes teljesítések új szakon történő beszámításának mértékéről, valamint a beszámított kreditek és az új szak ajánlott mintatantervének összevetése alapján a hallgatót besorolja a megfelelő évfolyamra. A KÁB a döntéséről határozatban értesíti a kérelmező hallgatót.

(10) A szakváltások (átjelentkezések) elfogadására csak bizonyos létszámkorlátokon belül van lehetőség:

1. A szakváltásra engedélyezett maximális hallgatói létszámot az adott félév szorgalmi időszakának végén a dékán határozza meg (összesen és/vagy szakonként).
2. Ha az átjelentkezni kívánt hallgatók száma meghaladja a dékán által megjelölt keretszámot, akkor a beérkezett kérelmeket a Tanulmányi Bizottság rangsorolja, és a rangsorban legjobb helyen álló hallgatóknak engedélyezi a szakváltást a keretszám kimerítéséig. A rangsorolás alapját a 2. § (2)-(3) bekezdésekben foglalt tanulmányi átlag képezi.

(11) A szakváltással a hallgató finanszírozási formája nem változik.

**3. § Karok közötti átjelentkezés**

(1) Karok közötti átjelentkezési kérelmekről a Tanulmányi Bizottság minden esetben egyedileg dönt.

(2) Az ilyen jellegű átjelentkezések során az átvétel csakis költségtérítéses/önköltséges formában lehetséges és csak abban az esetben, ha az átvételét kérelmező hallgató a vonatkozó jogszabályok szerint meghatározott képzési területről kéri átvételét.